Et ungt forlovet par fra Støvring har taget afsked med hinanden. New Zealandske Chad Donovan kan nemlig ikke få opholdstilladelse i Danmark, fordi parret har været på ferie og derfor ikke opfylder reglerne om samliv. Søndag hjalp Lene Andersen sin forlovede, Chad Donovan, med at pakke de sidste ting. Han har fået afslag på sin ansøgning om opholdstilladelse og skulle forlade landet søndag aften. - Det er hårdt. Jeg har ikke lyst til at rejse, men jeg har ikke noget valg, så jeg er nødt til at rejse. Det er virkelig, virkelig hårdt, siger Chad Donovan. Chad Donovan har fået afslag, fordi parrets dokumentation for at have været samlevere ikke har været tilstrækkelig. De har ellers boet sammen i Danmark i halvandet år som loven kræver det - problemet er bare, de har været på ferie. I 2009 rejste parret rundt i Sydamerika i fire måneder og har derfor - ifølge reglerne - ikke været samlevere i den periode. Men det er Lene Andersen helt uenig i. - Der lærer man hinanden at kende på godt og ondt. Det er ikke herhjemme med 8-16 job, hvor du kommer hjem, dødtræt og der bare skal mad på bordet og så ellers i seng. Det er ikke der, du har samliv. Jeg forstår ikke de her regler med, at man ikke kan etablere samliv, når man er på ferierejser, siger Lene Andersen. Folketingspolitiker Bjarne Laustsen mener, at det unge par nu bliver ofre for en lov, som aldrig har været tiltænkt at skulle ramme dem. Derfor vil han nu bede justitsministeren om at se på sagen. - Det er helt urimeligt. De har jo boet sammen mere eller mindre lige siden 2007, og for mig at se udfylder de reglerne til fulde. Dernæst er det sikkert også sådan, at de regler her ikke er der for at genere en ung mand som Chad, men måske nogen med en anderledes hudfarve og en anden religion. Lene Andersen og Chad Donovan har anket Udlændingestyrelsens afgørelse, men det ændrer ikke på, at Chad Donovan skal forlod Danmark og sin forlovede søndag aften. - Vi skal nok klare det. Vi er forelskede og vil være sammen og tilbringe resten af vores liv sammen, siger Chad Donovan.

Opsummering:
New Zealandske Chad Donovan kan ikke få opholdstilladelse i Danmark, fordi han har været på ferie med sin forlovede og derfor ikke opfylder reglerne om samliv. Kritisabelt, mener folketingspolitiker.